b"\n_START_ARTICLE_\nPlacebo (skupina)\n_START_SECTION_\nUstanovitev\n_START_PARAGRAPH_\nUstanovljena je bila leta 1994 v Londonu, kjer sta se na podzemni postaji ponovno sre\xc4\x8dala Brian Molko in \xc5\xa0ved Stefan Olsdal, stara znanca iz neke luksembur\xc5\xa1ke \xc5\xa1ole. Po skupnih vajah in nekaj nastopih sta se odlo\xc4\x8dila ustanoviti skupino Ashtray Heart, ki se je kmalu preimenovala v Placebo. Bobnar skupine je postal Angle\xc5\xbe Steve Hewitt, vendar je zaradi obveznosti pri svoji drugi skupini Breed Placebo kmalu spet zapustil. Zamenjal ga je Robert Schultzberg._NEWLINE_Leta 1996 so Placebo podpisali pogodbo z glasbeno zalo\xc5\xbebo Deceptive Records in izdali prvo pesem Come Home. Opazil jih je David Bowie in jih, \xc5\xa1e preden so izdali prvi album, povabil kot spremljevalno skupino na svojo turnejo.\n_START_SECTION_\nIskanje glasbenega izraza\n_START_PARAGRAPH_\nKasneje istega leta so izdali plo\xc5\xa1\xc4\x8do Placebo, ki je v Zdru\xc5\xbeenem kraljestvu dosegla zlato naklado, pesem Nancy Boy pa se je prebila do \xc4\x8detrtega mesta na britanski lestvici. Bobnar Robert Schultzberg je skupino zaradi nesoglasij zapustil. Vrnil se je Steve Hewitt._NEWLINE_Leta 1998 je iz\xc5\xa1la plo\xc5\xa1\xc4\x8da Without You I'm Nothing, na kateri \xc5\xbee prevladujejo melanholi\xc4\x8dne balade. Istega leta je skupina nastopila v filmu Velvet Goldmine Todda Haynesa._NEWLINE_Dve leti kasneje je pri\xc5\xa1el na tr\xc5\xbei\xc5\xa1\xc4\x8de album Black Market Music. Leta 2003 je sledila plo\xc5\xa1\xc4\x8da Sleeping With Ghosts, na kateri je opaziti ve\xc4\x8dji vpliv elektronske glasbe.\n_START_SECTION_\nKategorizacija in globalni uspeh\n_START_PARAGRAPH_\n\xc4\x8ceprav kritiki Placebo uvr\xc5\xa1\xc4\x8dajo ob bok Oasis in Blur, se skupina otepa tak\xc5\xa1ne kategorizacije. No\xc4\x8dejo biti\xc2\xa0\xc2\xbbbrit-pop\xc2\xab\xc2\xa0skupina. Placebo se ne da uvrstiti v noben\xc2\xa0\xc2\xbbpredal\xc4\x8dek\xc2\xab\xc2\xa0- so nekje med rockom, punkom, glam rockom in elektro rockom._NEWLINE_Leta 2004 so izdali kompilacijo Once More With Feeling - The Singles 1996-2004, iz\xc5\xa1la je tako na CD-ju kakor na DVD-ju._NEWLINE_2. julija 2005 so nastopili na koncertu Live 8 v Parizu._NEWLINE_Peta plo\xc5\xa1\xc4\x8da glasbene skupine Placebo, Meds, je iz\xc5\xa1la 10. 3. 2006.\n_START_SECTION_\nZna\xc4\x8dilno ugla\xc5\xa1evanje\n_START_PARAGRAPH_\nPlacebo v mnogih pesmih uporabljajo neobi\xc4\x8dajno uglasitev kitar, namesto E A D G H E uporabljajo F A#/Bb D#/Eb G#/Ab C C. Ta na\xc4\x8din so izbrali, da bi spremljavo prilagodili visokemu pev\xc4\x8devemu vokalu."